Nyu-Gempshir shtati Mitt Romni nomzodini ma'qulladi
Nyu-Gempshir shtatida respublikachilar safida saralash bosqichida Massachusets shtati sobiq gubernatori Mitt Romni eng ko'p ovoz oldi.
Qolgan o’rinlarni Yuta shtati sobiq gubernatori Jon Xantsman, Vakillar Palatasi sobiq spikeri Nyut Gingrich va Pensilvaniya shtatidan sobiq senator Rik Santorum egalladi. O’tgan hafta Ayova shtatida ham aksariyat ovoz to’plagan Romni shu tariqa Respublikachilar partiyasidan eng sarasi ekanini namoyish etdi. Oxirgi 30 yilda Ayova va Nyu-Gempshirni dastlabki bahsdayoq zabt etgan birinchi respublikachi u. “Obama xalqaro maydonda hammaning ko’ngliga qarab ish tutmoqda. U Amerika jahon lideri bo’lgan davrlar ortda qoldi, armiyani kuchaytirishning hojati yo’q, deb hisoblaydi. Qo’shma Shtatlar qudratli davlatdir va kelgusida shunday bo’lib qolishi kerak. Prezident bo’lsam, qurolli kuchlarni mustahkamlayman, toki hech kim bizga dag’dag’a qila olmasin. Obama Isroil kabi ittifoqchi davlatlarni tanqid qiladi. Men esa do’stlarga xiyonat qilmayman. Obama Amerika nomidan kechirim so’rayveradi, lekin dunyoning eng qudratli mamlakatiga bu yarashmaydi”, - deydi Romni. Ikkinchi va uchinchi o'rinlar ham g'oyat muhim bo'lib, keyingi bosqichlarda kimlar qolishini shundan bilsa bo'ladi. Mitt Romni dushanba kungi chiqishida "odamlarni ishdan haydashni yaxshi ko'raman" deb baloga qoldi. Holbuki, mijozga qoyillatib xizmat qilmagan tibbiy sug'urta kompaniyalarini nazarda tutgan edim, gapimni atayin buzib ko'rsatishayapti, deydi u. Massachusets shtati sobiq gubernatori ancha avval xususiy sarmoya firmasini boshqargani ham raqiblari uchun bahona bo'ldi. Daromad ketidan quvib, Romnining kompaniyasi yuzlab odamni ishdan bo'shatgan, deydi uning tanqidchilari. Massachusets shtati sobiq gubernatorining javobi tayyor: “Barak Obama erkin biznes, tadbirkorlikni bo’g’moqda. Bu xato siyosat. Biz iqtisodiy muammolarni yechishning boshqa usulini tanlashimiz, qarzdorlar emas, imkoniyatlar diyori bo’lib qolishimiz lozim”, - deydi Romni. “Shiorimiz iqtisodiy o’sish, barqaror byudjet, xavfsizlik va taraqqiyotdir. Yoshlar uchun yorqin kelajak tarafdorimiz”, - deydi Gingrich. Rik Santorum oila, e’tiqod kabi qadriyatlarni saqlab, mustahkam iqtisodiyot barpo eta olamiz, deydi. 21-yanvar kuni Janubiy Karolina shtati Mitt Romnini qo’llab-quvvatlashi kutilmoqda. Biroq bular tugal natija emas. Saralash jarayoni endi boshlandi. Barcha shtatlarda g’olib chiqqan respublikachi noyabr oyida demokratlar nomzodi, amaldagi rahbar Barak Obama bilan kurashadi. Fuqarolarni eng ko’p o’ylatgan masala iqtisodiyotdir. 6-noyabrdagi saylovda aynan moliya sohasida pishgan va ishsizlikni tugatishga qodir deya ko'riladigan shaxs yutib chiqadi.